runetrust/blame-folketinget-dk huggingface dataset:
Betina Kastbjerg (DD), 2023-10-13:
Tak for det.
Som sagt behandler vi L 38 i dag, som igen er et samlelovforslag med ændringer i en række love.
Der er i alt 17 ændringer, og det kan nogle gange godt være lidt problematisk, når man samler så mange ændringer i et lovforslag; det kan være lidt uoverskueligt for de høringsberettigede.
Men lovforslaget har bl.a. til formål at gøre det muligt for realkreditinstitutter at yde realkreditfinansiering af havvindmøller i Danmarks eksklusive økonomiske zone, og det finder vi i Danmarksdemokraterne positivt.
Derudover gennemføres der med lovforslaget nogle ændringer i den finansielle lovgivning, som skal bidrage til forbruger- og investorbeskyttelsen samt styrke og målrette tilsynet på det finansielle område, som også de tidligere ordførere har redegjort for.
Så jeg vil blot sige, at Danmarksdemokraterne støtter forslaget.
Lars-Christian Brask (LA), 2023-10-13:
Tak for ordet.
Meget er sagt, så jeg vil gøre det kort.
Det kunne jeg jo gøre ved at sige, at vi støtter lovforslaget, men jeg synes også, det fortjener lidt ros og en medfølgende kommentar.
Den her positive og nyskabende måde at udnytte dansk realkreditfinansiering på er faktisk ret banebrydende og spændende, så hatten af for det.
Der er som sagt meget lovtekst, og der er både Finanstilsynet, garantifond og andre ting, men alt i alt er det et lovforslag, som vi støtter.
Mona Juul (KF), 2023-10-13:
Tak for ordet.
Det er rigtigt, at der er mange elementer i det her lovforslag.
Det bakker Det Konservative Folkeparti naturligvis op om.
Med forslaget gennemføres også en række ændringer i den finansielle lovgivning, som øger forbruger- og investorbeskyttelsen samt styrker og målretter tilsynet på det finansielle område.
Alt sammen er godt.
De øvrige elementer lyder også umiddelbart som finjusteringer, men jeg kunne godt tænke mig svar på et par forbehold, der tages, i forhold til at skabe klarhed.
I Justitsministeriets svar om retsplejelovens regler om tvangsfuldbyrdelse fra høringsnotatet vurderes det, og jeg starter på et citat her, »at mest taler for, at kunstige øer, installationer og anlæg i Danmarks eksklusive økonomiske zone må betragtes som dansk territorium for så vidt angår anvendelsen af retsplejelovens regler om tvangsfuldbyrdelse, når Danmark i medfør af lov om eksklusive økonomiske zoner og i overensstemmelse med folkeretten udøver jurisdiktion over sådanne kunstige øer, installationer og anlæg«.
For der starter jo med at stå, at mest taler for.
Er der så noget, der taler imod?
Og er der nogen grund til, at ministeren ikke ønsker at fjerne lige præcis det udsagn, altså »mest taler for«?
Det har jeg før førstebehandlingen også spurgt ministeren om, for jeg har været i dialog med ministeren omkring det her punkt op til førstebehandlingen.
Der fremgår også følgende af høringsnotatet, og her starter jeg igen på et citat: »Det er den umiddelbare vurdering, at panthaver kan indtræde i tilladelsen m.v., men det kræver godkendelse fra Energistyrelsen, og panthaver skal opfylde de samme krav, som bygherre skal opfylde«.
Det ønsker jeg også klarlagt på en måde, så der er fuldstændig klarhed i forhold til retstilstanden og det ikke blot er en umiddelbar vurdering.
For det er jo det, der står, altså at det er den umiddelbare vurdering.
Desuden er jeg usikker på, hvad der ligger i, og her starter jeg igen på et citat, men jeg laver det kortere den her gang, at »opfylde de samme krav, som bygherre skal opfylde«.
Endelig vil jeg gerne dykke ned i, hvordan vi med forslaget stiller børsnoterede danske forsikrings- og pensionsselskaber i forhold til anvendelse af den internationale regnskabsstandard af hensyn til bl.a. investorerne.
Så ja, der bliver nok at se til i udvalgsarbejdet, men jeg håber og tror på, at Det Konservative Folkeparti kan bakke op om lovforslaget.
Tak for ordet.
Katrine Robsøe (RV), 2023-10-13:
Tak for det, hr. formand.
Jeg vil faktisk godt starte med at følge op på fru Lea Wermelins sætning »der er en god grund til at glæde sig«.
Det mener vi også i Radikale Venstre at der er med det her lovforslag, der sikrer, at dansk realkreditfinansiering rent faktisk også kan bruges til at få udbygget havvindskapaciteten i Danmarks eksklusive økonomiske zone.
Det synes vi kun er positivt.
Vi har brug for, at der er fuld fart på.
Vi har brug for, at alle kræfter sættes ind i den grønne omstilling.
Vi har brug for, at Danmark er med helt i front, og der har vi også brug for, at vi understøtter den private finansieringsmulighed her.
Vi har tidligere her i Folketinget, særlig i sidste periode, stået meget samlet på tværs af partierne i forhold til at beskytte den danske realkredit, og hvis vi rent faktisk kunne få lov til nu at udvide brugen af den danske realkredit til noget af det, som vi har allermest brug for, så synes jeg, der er noget meget smukt i det.
Jeg har ikke yderligere kommentarer, men vil bare sige, at Radikale støtter lovforslaget.
Fie Hækkerup (S), 2023-10-13:
Tak for det.
Lovforslaget her har baggrund i NPL-direktivet, non-performance loan-direktivet, og understøtter udviklingen i et marked af misligholdt gæld, misligholdte lån, som er udstedt af kreditinstitutter som f.eks. bankerne, og som så kan videresælges til kreditservicevirksomheder.
Det gør, at kreditservicevirksomheder, som har en høj ekspertise i at varetage inddrivelse af misligholdt gæld, kan afhjælpe bankers potentielle pukler af misligholdt gæld og på den måde faktisk frigive kapital, som bankerne så kan bruge til nye udlån.
Med lovforslaget her laver vi altså en ny lov om regulering af de såkaldte kreditservicevirksomheder og kreditkøbere.
Det mener vi i Socialdemokratiet er vigtigt, fordi det understøtter, at vi har en robust finansiel sektor i Danmark.
I Socialdemokratiet er vi i forbindelse med det her lovforslag som altid optaget af beskyttelsen af forbrugerne, de i lovteksten såkaldte låntagere.
Vi er derfor også glade for, at lovforslaget indeholder elementer om beskyttelse af låntagerne, som vil få overflyttet deres lån fra et kreditinstitut til en kreditservicevirksomhed.
Det gælder bl.a., at kreditservicevirksomhederne skal tage højde for låntagernes økonomiske situation, at de skal behandle låntagerne ordentligt og respektere deres privatliv, og at låntagerne får at vide, at deres lån bliver flyttet og i øvrigt bliver gjort opmærksomme på, hvad deres rettigheder er, ligesom der stilles krav om ledelsesmedlemmerne i kreditservicevirksomhedernes såkaldte egnethed og hæderlighed, som vi kalder det, og at der stilles krav om whistleblowerordningen for kreditservicevirksomhederne.
Endelig kan det også nævnes, at der stilles krav til, at de her kreditservicevirksomheder skal have tilladelse af Finanstilsynet, for at sikre, at virksomhederne også reelt har den høje ekspertise.
Samtidig vil det også være Finanstilsynet, som vil føre kontrol med virksomhederne.
Lea Wermelin (S), 2023-10-13:
Tak for det.
Hvis vi skal lykkes med det, der er afgørende vigtigt i klimakampen, nemlig tempo, tempo og tempo, bl.a. på udbygning af den vedvarende energi, handler det også om et stort byggeprojekt ude på havet.
Vi skal have masser af havvindmøller op, både af hensyn til Danmark, men også i forhold til vores europæiske nabolande, og vi regner med med den aftale, vi lavede lige inden sommer, at vi kan producere strøm til omkring 14 millioner danske og europæiske husstande.
Men hvis vi skal det og lægge mere oveni, er det også vigtigt, at vi både sikrer offentlig og privat finansiering.
Det er jo lige præcis det, som det her forslag skal hjælpe med, ved at vi gør realkreditfinansiering af havvindmøller mulig, også i vores eksklusive økonomiske zone, og så vil det altså være lettere at få kanaliseret nogle af de private investeringer, som der er så meget behov for, ind i den udbygning, der skal ske.
Det vil så også gøre finansieringen så billig som muligt, og det har vi også brug for, for vi skal selvfølgelig bruge vores kroner klogt.
Realkreditten er vores mest brugte form for lånefinansiering af dansk erhvervsliv, og vi står over for kæmpestore investeringer i den grønne omstilling, som bl.a. indeholder en masse vindmøller og havenergi«.
Så det er altså rigtig, rigtig store beløb, vi taler om.
Så jeg synes, der er grund til at glæde sig over, at den her mulighed kommer.
Derudover er der selvfølgelig også nogle andre ting i lovforslaget, som handler om forbrugerbeskyttelse og en mere robust finansiel sektor, men som trods alt er i en mindre målestok end det, som det her lovforslag primært handler om.
Så i Socialdemokratiet kipper vi med flaget og glæder os til at accelerere udbygningen af den vedvarende energi.
Tak for ordet.
Fie Hækkerup (S), 2023-10-13:
Tak for ordet.
Hvor er det dejligt at være tilbage her i salen.
De her store digitale tjenester fylder jo stadig mere i vores alle sammens liv og hverdag som forbrugere, men er bestemt også en måde for virksomhederne at nå ud til mange aktører eller forbrugere samtidig på, og det er vel også på en eller anden måde på grund af det, at alle os, der er herinde i salen, når vi går herfra, lige skal nå at opdatere politikerprofilen på diverse sociale medier.
De her helt store platforme fylder bare enormt meget i vores liv efterhånden.
I Socialdemokratiet mener vi derfor også, at det er vigtigt, at vi har et velfungerende indre marked, som sikrer retfærdighed, også når det gælder den digitale sektor.
De her techgiganter spiller en stadig større rolle i virksomhedernes mulighed for at nå forbrugerne herhjemme og internationalt, og de spiller samtidig en stadig vigtigere rolle i den danske økonomi.
Samtidig styrer techgiganterne, som vi i lovforslaget her og generelt kalder gatekeepere, hele platformsøkosystemer med forskellige tjenester, som Meta, der har Facebook og Instagram, for at nævne et eksempel, og fordi deres platformstjenester har fået så centrale roller i den digitale økonomi og har kæmpestore brugertal, bliver de sværere at konkurrere med.
Lovforslaget kommer i forlængelse af forordningen om digitale markeder, altså DSA'en, som har til formål at fastsætte en række forpligtelser, som de udpegede gatekeepere skal overholde, for at sikre, at de ikke udnytter deres markedsposition over for almindelige erhvervsbrugere og privatforbrugere.
På den måde bliver det med det her lovforslag foreslået, at Konkurrence- og Forbrugerstyrelsen får beføjelser til på eget initiativ at kunne undersøge, om de her gatekeepervirksomheder overholder forordningens artikel 5-7, som bl.a. handler om gatekeeperes konkurrencebegrænsende adfærd.
Derudover fastslår lovforslaget også, at det er Konkurrence- og Forbrugerstyrelsen, som er den kompetente myndighed i Danmark til at kunne anmode Kommissionen om at lave en markedsundersøgelse, f.eks. om, om en virksomhed skal kategoriseres som en gatekeepervirksomhed, eller om der ses nye typer adfærd hos eksisterende gatekeepervirksomheder, som skal omfattes af forordningen.
Socialdemokratiet mener, at det her lovforslag er vigtigt, fordi vi med det styrker vores egne muligheder for at holde hånden under danske virksomheder og forbrugeres interesser og rettigheder, samtidig med at vi bidrager til at styrke Kommissionens muligheder for at håndhæve DSA-forordningen.
Derfor støtter Socialdemokratiet forslaget.
Anni Matthiesen (V), 2023-10-13:
Tak for det, formand.
Med den stigende digitalisering af vores samfund er det også afgørende, at vi som nation træder i karakter og sikrer en fair og bæredygtig konkurrence på det digitale marked.
Venstre støtter derfor også helhjertet tiltagene, der både vil beskytte små virksomheder mod unfair konkurrence, men samtidig også sørge for, at forbrugerne er beskyttet mod de digitale gatekeepere.
Som vi alle ved, er den digitale verden i konstant udvikling.
Små og nyopstartede virksomheder bringer innovation og diversitet ind i markedet, og det er afgørende, at de har en rimelig chance for at konkurrere og at vokse.
Det digitale marked må ikke blive en arena, hvor de store etablerede aktører dominerer på bekostning af de mindre spillere.
Det er også en kendsgerning, at nogle få store teknologivirksomheder har fået en enorm indflydelse og magt på internettet.
Disse digitale gatekeepere har en afgørende rolle i at formidle information og tjenester til forbrugerne.
Derfor er det også vigtigt, at der er regler på plads for at sikre, at de udøver deres magt ansvarligt og ikke misbruger deres position til at forvride konkurrencen eller skader forbrugerne.
Med forslaget om, at Konkurrence- og Forbrugerstyrelsen på eget initiativ kan tage sager op og styrke det digitale økosystem, sørger vi for, at små virksomheder har en rimelig chance for at konkurrere, og vi beskytter forbrugerne mod potentielt misbrug fra de store digitale gatekeepere.
Dette er et skridt i den rigtige retning mod at opnå et mere retfærdigt og bæredygtigt frit marked, også online.
Charlotte Bagge Hansen (M), 2023-10-13:
Tak for ordet.
Mine to rigtig dygtige kollegaer fra henholdsvis Socialdemokratiet og Venstre har jo skitseret de problematikker og de muligheder, der ligger i det her forslag, så jeg vil ikke sige de samme ting som dem, men prøve at fatte mig i korthed.
De her digitale platforme er jo helt afgørende i den danske økonomi, og selvfølgelig skal der være en sund konkurrence.
Vi har alle sammen brug for at have det digitale nær os.
Vi bruger det jo alle sammen i hverdagen, og virksomhederne bruger det til at markedsføre sig, og derfor er det naturligvis også et marked, der på en måde kan blive usundt, og det er noget, der, som mine kollegaer siger, kan ske, hvis der er nogle, der bliver for store og klemmer de små.
Derfor støtter Moderaterne forslaget, da det er et skridt mod sikre, åbne og fair markeder i den digitale sektor, og jeg er helt sikker på, at det fremmer vores økonomiske konkurrenceevne og ikke mindst beskytter forbrugerne.
Tak for ordet.
Sigurd Agersnap (SF), 2023-10-13:
Tak for det, formand.
Forordningen om digitale markeder er en meget vigtig forordning vedtaget i EU.
Det handler om platforme og det, man kalder gatekeepere, som også de tidligere ordførere har været inde på.
Det er ud over sociale medier, som vi kender, også Amazon, Booking.com, App Store og lignende; det er flere af de her store digitale produkter, vi bruger hver dag.
De har en kæmpestor kontrol over markedet.
De kan fjerne konkurrerende apps, de har kunnet blokere for andre typer produkter, og dermed sidder de på en ret stor markedsmagt.
Man kunne måske lidt fortegnet sammenligne det med et supermarked, hvor Guldkornsælgeren ejede supermarkedet og efter forgodtbefindende kunne fjerne de andre produkter og flytte rundt på gangene, så alle kom forbi æskerne med Guldkorn, eller sørge for, at det til sidst var det eneste, der var i butikken.
Derfor er EU's forordning en afgørende måde at regulere de digitale markeder på.
De må ikke udelukke andre, de må ikke give egne produkter en fordel, og de må ikke sørge for, at man skal lave et abonnement på deres produkt, for at man kan købe andres produkter.
Det synes vi i SF er virkelig fornuftigt.
Det konkrete lovforslag, som vi i dag behandler, giver så Konkurrence- og Forbrugerstyrelsen kompetencen til også at undersøge, om gatekeepere eller de her store platforme så overholder de her krav, også på eget initiativ.
Det synes vi i SF er meget fornuftigt, og vi støtter derfor lovforslaget.
Betina Kastbjerg (DD), 2023-10-13:
Tak for det.
I dag behandler vi så L 37, som vedrører vores digitale verden.
Lovforslaget har til formål at understøtte håndhævelsen af forordningen om digitale markeder, der overordnet set skal bidrage til et velfungerende indre marked.
Med lovforslaget bidrager vi også til at sikre fortsat fair konkurrence i Danmark og i Europa, hvor der også er plads til mindre aktører på markedet og ikke kun de store techgiganter.
Vi arbejder for mere konkurrence, øget innovation og flere valgmuligheder for forbrugerne og virksomheder i Danmark.
Så vil jeg lige nævne, at der i høringssvarene har været nogle bekymringer omkring §§ 5 og 7, hvor bekymringen går på, at offentlige myndigheder kan få hjemmel til at forlange information om f.eks. forretningshemmeligheder eller lignende, og ligeledes er der bekymring om, at Konkurrence- og Forbrugerstyrelsen får mulighed for at offentliggøre informationer fra en gatekeeperundersøgelse.
Jeg håber, at vi får mulighed for at drøfte disse dilemmaer under udvalgsbehandlingen.
Med det sagt stemmer Danmarksdemokraterne for forslaget.
Lars-Christian Brask (LA), 2023-10-13:
Tak for det, hr. formand.
Det er jo et stort og komplekst lovgivningssæt, vi har fået her.
Men i det her L 37 drejer det sig mest om, hvilken myndighed der skal klare kravene i direktivet, altså det, der kommer fra EU, og det er svært at være politisk uenig i det, så vi støtter det selvfølgelig.
Det er det her med, om lovgivningen kan være for vidtgående for nogle af de her gatekeepere og digitale servicer, men i bund og grund støtter vi forslaget.
Det er fornuftigt, og med det vil jeg overlade ordet til den næste.
Katrine Robsøe (RV), 2023-10-13:
Tak for det.
Jeg tror simpelt hen ikke, at der er nogen grund til, at jeg begynder at fortælle, hvad lovforslaget handler om; det må man sige at der er masser af gode folk der allerede har gjort.
I Radikale Venstre bakker vi naturligvis også op om lovforslaget.
Vi synes, det er rigtig godt at give Konkurrence- og Forbrugerstyrelsen nogle muligheder for rent faktisk også at kunne arbejde ind i at styrke intentionerne i forordningen.
Så vi støtter lovforslaget.
Tak for ordet.
Anni Matthiesen (V), 2023-10-13:
Tak for det, formand.
Dette lovforslag vedrører håndteringen af misligholdte lån udstedt af kreditinstitutter.
Formålet med lovforslaget er at fremme udviklingen af et marked for salg af misligholdte lån.
Et sådant marked kan ikke kun hjælpe med at reducere mængden af misligholdte lån i kreditinstitutterne, men også frigøre kapital i disse institutter, hvilket er afgørende for at muliggøre sundere udlån og understøtte både vækst og beskæftigelse i vores samfund.
For at sikre, at dette marked fungerer effektivt og beskytter låntagere, fastsætter dette lovforslag rammer for en ordentlig beskyttelse af låntagere og deres rettigheder.
Det omfatter krav om, at virksomheder, der er involveret i overførsler af misligholdte lån, behandler låntagerne fair og omhyggeligt og tager hensyn til deres finansielle situation.
Især låntagere skal have deres privatliv respekteret.
Endvidere er der krav om, at låntagere oplyses om overførslen og om deres rettigheder, inden gældsinddrivelse påbegyndes.
Vi er altså her med til at sikre, at låntagerne beskyttes og behandles retfærdigt, samtidig med at vi reducerer mængden af misligholdte lån.
Venstre støtter lovforslaget.
Mona Juul (KF), 2023-10-13:
Tak for ordet.
Der er nogle lovforslag, som man simpelt hen ikke skal printe ud – det får man ondt i armen af, når man skal slæbe rundt på dem, er jeg nødt til at sige til LA's ordfører.
Nå, så er vi endelig ved at komme i gang med at se med nye øjne på sociale medier og techgiganter som Facebook og Google og TikTok.
EU's forordning om digitale markeder foreslås her suppleret med en national mulighed for at assistere Kommissionen med dennes enehåndhævelse af forordningen.
Regeringen peger på Konkurrence- og Forbrugerstyrelsen som tilsynsmyndighed, og dette lovforslag har til formål at tildele styrelsen de i lovudkastet omfattede beføjelser for at kunne udføre opgaven.
Charlotte Bagge Hansen (M), 2023-10-13:
Det her lovforslag er nødvendigt for at fremme udviklingen af et sundt og velfungerende marked, der kan håndtere misligholdte lån udstedt af kreditinstitutter.
På den måde kan vi nemlig forhindre, at der sker en ophobning af misligholdte lån hos kreditinstitutterne.
Derfor skal der skabes en effektiv og betryggende regulatorisk ramme, som er med til at fjerne hindringer for overførsel af misligholdte lån fra kreditinstitutter til kreditkøbere.
Lovforslaget vil også bidrage til en finansiel stabilitet ved bl.a. at forhindre overdreven ophobning af misligholdte lån hos kreditinstitutterne.
Hermed styrker vi den finansielle sektors robusthed og øger den generelle finansielle stabilitet.
Herudover frigives kapital, når kreditinstitutterne kan sælge deres misligholdte lån, hvilket kan bidrage til, at denne kapital kan bruges til nye lån, økonomisk vækst og beskæftigelse.
Et centralt punkt i lovforslaget handler om forbrugerbeskyttelsesregler.
Udviklingen af et marked for misligholdte lån vil skabe bedre beskyttelse for låntagerne.
Markedet vil nemlig frigøre kapital fra kreditinstitutter til sunde udlån.
Herudover fastlægger lovforslaget rammer, der effektivt beskytter låntagere og deres rettigheder.
Dette sker, når virksomheder skal behandle låntagere retfærdigt og respektfuld ved bl.a. at tage hensyn til deres økonomiske situation og informere dem om deres rettigheder før gældsinddrivelse.
For at etablere en sund og reguleret struktur kræver lovforslaget, at kreditservicevirksomheder skal have tilladelse fra Finanstilsynet.
Tilladelsen sikrer, at virksomheder har nødvendig ekspertise og udfører deres aktiviteter forsvarligt.
Samtidig bliver virksomheden underlagt tilsyn af Finanstilsynet med nye beføjelser tilsvarende dem, som Finanstilsynet har over for andre finansielle aktører.
Dette lovforslag er en nødvendig og positiv udvikling for vores økonomi.
Lad os med dette forslag styrke den finansielle sektor, beskytte låntagerne og fremme økonomisk vækst.
Tak for jeres opmærksomhed.
Lise Bertelsen (KF), 2023-10-13:
Mange tak for ordet.
Lovforslaget vedrører den del af aftalen, som omhandler regulering af specialundervisningens rammer i det, der hidtil har været kendt som anbringelsessteder, men som foreslås at skifte navn til børne- og ungehjem i folkeskoleloven, og det vedrører specialundervisningens ramme i det, der hidtil har været kendt som dagbehandlingstilbud, men som foreslås at skifte navn til behandlings- og specialundervisningstilbud.
De nye betegnelser er nutidige og retvisende.
Hvem vil ikke også hellere bo på et hjem end på et anbringelsessted?
Lovforslaget vedrører bl.a. også, at det er beliggenhedskommunen, som skal have ét samlet myndighedsansvar for både behandlings- og specialundervisningstilbuddet, og det vedrører bestemmelser om, at der for både offentlige og private behandlings- og undervisningstilbud skal indgås en kvalitetsaftale med beliggenhedskommunen, der omfatter både undervisningen og de øvrige indsatser.
Det ser vi meget positivt på, men vi er meget enige med Danmarksdemokraterne i, at kvalitetsaftalen skal evalueres.
Alt i alt er Det Konservative Folkeparti meget positive over for, at det nu er lykkedes, at anbragte og udsatte børn tilbydes den undervisning, jævnfør folkeskoleloven, som de faktisk har ret til, da en god skolegang kan være en massiv beskyttende faktor fremad i livet for de her udsatte børn og unge.
Det Konservative Folkeparti stemmer for lovforslagene.
Tak for ordet.